Denis John Worrall (Benoni, 29 Mei 1935) is 'n Suid-Afrikaanse akademikus, sakeman en voormalige politikus en ambassadeur. Hy was Suid-Afrika se ambassadeur in Australië van 1982 tot 1984 en daarna ambassadeur in die Verenigde Koninkryk van 1984 tot 1987. In daardie jaar kom hy Suid-Afrika toe met vakansie met die voorneme om te bedank, veral na aanleiding van die destydse staatspresident, P.W. Botha se Rubicon-toespraak. Ná sy bedanking belê Tertius Myburgh, destydse redakteur van die Sunday Times 'n vergadering met Worrall en Wynand Malan, Volksraadslid vir Randburg wat kort vantevore uit die Nasionale Party bedank het, om hulle om te praat om saam te werk in die naderende verkiesing vir die Volksraad. Hoewel Worrall, Malan en Esther Lategan, wat as kandidaat in Stellenbosch sou staan, as 'n driemanskap behandel is, was hulle inderdaad onafhanklik van mekaar. Malan het byvoorbeeld 'n toespraak of twee in Helderberg kom lewer ter ondersteuning van Worrall se kandidaatskap, maar Worrall het nooit in Randburg toesprake gelewer nie.